Broj: 01-076/24-4484

Podgorica, 18. decembar 2024.

Klub poslanika Demokratske narodne partije

Poslanik, g-din Milan Knežević

**POSLANIČKO PITANJE**

Šta sve Hrvatska traži od Crne Gore da ne bi blokirala njen evropski put?

**ODGOVOR**

Uvaženi poslaniče Kneževiću,

Kako ste i sami prije nekoliko dana u nadahnutom govoru poručili ulazak u Evropsku uniju je od najveće važnosti za Crnu Goru. Na tom putu je rješavanja otvorenih bilateralnih pitanja jedna od obaveza, a nije neka tajna da su u odnosima sa Hrvatskom na stolu dobro poznata pitanja, koja nijesu riješena decenijama unazad.

Moram da istaknem da smo sa Republikom Hrvatskom u intenzivnoj komunikaciji u konstruktivnom i prijateljskom tonu. Riječ je o državi koja u kontinuitetu, od obnove državne nezavisnosti Crne Gore, podržava naš euro-atlantski put i naše stremljenje i želju za reformskim procesima.

Ovakav odnos Republike Hrvatske nedvosmisleno je potvrđen kroz sve faze evropske integracije Crne Gore. Nedavnom odlukom Savjeta EU da zatvorimo tri pregovaračka poglavlja, uz podršku svih država članica EU, pa samim tim i Republike Hrvatske, potvrđena je spremnost zvaničnog Zagreba da nastavi da podržava Crnu Goru do punopravnog članstva u Evropskoj uniji, tako da ne možemo govoriti o blokadi našeg evropskog puta, već o zastoju u jednom poglavlju.

Postoje određena pitanja u našoj bilateralnoj agendi koja, u određenoj mjeri, opterećuju međudržavne odnose i koja ova Vlada planira riješiti bilateralno, u duhu dobrosusjedstva, međusobnog uvažavanja i na principima međunarodnog prava i ravnopravnim osnovama.

Kako sam rekao, radi se o pitanjima koja su naslijeđena iz prošlosti i čije rješavanje predstavlja našu moralnu, ali i pravnu obavezu, imajući u vidu presude Evropskog suda za ljudska prava i duh evropskih vrijednosti.

Uputili smo pismo Hrvatskoj u vezi sa legitimnim pitanjima od interesa, u cilju rješavanja onoga što se slažemo da su civilizacijska i vrijednosna pitanja, poput obeštećenja zatočenicima logora Morinj ili adresiranja pitanja ratnih zločina.

Vlada Crne Gore je već preduzela izvjesne konkretne aktivnosti, na način što je u cilju obezbjeđivanja i zaštite identiteta hrvatske nacionalne manjine u Crnoj Gori donijela Odluku o uređenju imovinsko-pravnih odnosa između Vlade Crne Gore i Opštine Tivat za Dom kulture „Josip Marković“ u Donjoj Lastvi, kako bi, po završetku procesa, hrvatska zajednica imala trajno riješeno mjesto okupljanja i djelovanja.

Pitanje Školskog broda Jadran, koje nije novo, kao i pitanje razgraničenja sa Hrvatskom, biće riješeno u dogovorenoj dinamici – do postizanja konsenzusa, uz očuvanje nacionalnih interesa dviju država.

Na kraju, uzimajući u obzir veliku podršku građana za ulazak Crne Gore u EU, svi činioci 44. Vlade jednoglasno su usvojili platformu Barometar 26, kako bi se obavezali da će sve aktivnosti, na liniji rješavanja otvorenih pitanja sa Republikom Hrvatskom, ali i u odnosima sa ostalim zemljama Evropske unije, biti usklađene za planiranim završetkom procesa pregovoranja do kraja 2026.

S poštovanjem,

**PREDSJEDNIK**

**mr Milojko Spajić**